Det, der startede som et skænderi, udviklede sig sent natten til søndag til noget langt mere dramatisk for to mænd i Thisted. Det skriver TV MidtVest. Skænderiet foregik foran værtshuset Fort Indian, hvor de hidsige ord snart blev afløst af mere hårdtslående argumenter - den ene, en 32-årig mand fra Thisted, greb en flaske, som han slog den anden med. Det udløste en anholdelse, og han vil blive fremstillet i et grundlovsforhør i Viborg i løbet af søndag. Det fortæller vagtchef ved Midt- og Vestjyllands Politi, Erik Kristensen. - Det var formentlig et skænderi om en kvinde, siger Erik Kristensen til TV MidtVest, som også fortæller, at den 32-årige i forvejen er kendt af politiet for lignende sager.
Et skænderi om en kvinde fik en dramatisk afslutning på et værtshus i Thisted - en 32-årig mand skal fremstilles i grundlovsforhør for vold.